**Ministru kabineta noteikumu projekta “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki” (turpmāk – Projekts) mērķis ir nodrošināt vienotu kārtību, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki. Līdz ar to ir sagatavoti jauni tikai uz valsts drošības iestādēm attiecināmi Ministru kabineta noteikumi. Projektam noteikts spēkā stāšanās termiņš – 2019. gada 1. janvāris. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Likums “Grozījumi Valsts drošības iestāžu likumā”. Stājas spēkā 2019. gada 1. janvārī.2. Likums “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”. Stājas spēkā 2019. gada 1. janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2009. gada 25. augusta noteikumi Nr. 950 “Nelaimes gadījumu darbā izmeklēšanas un uzskaites kārtība” nosaka vispārīgo nelaimes gadījumu darbā izmeklēšanas un uzskaites kārtību. Minēto noteikumu 4. punkts paredz, ka tie neattiecas uz nelaimes gadījumiem, kas notikuši ar Iekšlietu ministrijas sistēmas iestāžu amatpersonām ar speciālajām dienesta pakāpēm un ar Aizsardzības ministrijas padotībā esošo struktūrvienību militārpersonām. Ņemot vērā minēto dienestu darbības specifiku un no tā izrietošo sociālo garantiju kopumu, uz tiem ir attiecināta atsevišķa kārtība, kādā tiek izmeklēti un uzskaitīti nelaimes gadījumi darbā (turpmāk – nelaimes gadījums).Pašlaik uz Drošības policijas (turpmāk – Iestāde) amatpersonām ir attiecināmi Ministru kabineta 2016. gada 1. marta noteikumi Nr. 116 “Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm”. Taču likums “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” un “Grozījumi Valsts drošības iestāžu likumā” paredz no 2019. gada 1. janvāra Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas tiesiskā regulējuma loka izslēgt Iestādi, to aizvietojot ar dienesta gaitas regulējumu, kas attiecināms uz valsts drošības iestādēm. Tāpat atzīmējams, ka likumā “Grozījumi Valsts un pašvaldību institūciju amatpersonu un darbinieku atlīdzības likumā” ir paredzētās izmaiņas, proti, atsevišķas sociālās garantijas attiecināt uz visām valsts drošības iestāžu amatpersonām, lai valsts drošības iestāžu amatpersonas nostādītu savstarpēji vienlīdzīgā situācijā, kā arī grozīt uz Iestādes amatpersonām attiecināmo sociālo garantiju kopumu, kas no 2019. gada 1. janvāra tiks attiecinātas uz visām valsts drošības iestāžu amatpersonām. Līdz ar to izņēmumu par nelaimes gadījumu izmeklēšanas un uzskaites kārtību ir nepieciešams attiecināt arī uz valsts drošības iestādēm.Atsevišķa nelaimes gadījumu izmeklēšanas un uzskaites kārtība valsts drošības iestādēs ir nepieciešama, lai nodrošinātu informācijas aizsardzību, kas saistīta ar to personālsastāvu un nelaimes gadījuma faktiskajiem apstākļiem, ņemot vērā, ka Ministru kabineta 2004. gada 26. oktobra noteikumu Nr. 887 “Valsts noslēpuma objektu saraksts” 2.6.4. punkts paredz, ka to personu lietas, kuras strādā valsts drošības iestādēs, ir valsts noslēpuma objekts, turklāt nelaimes gadījuma faktiskie apstākļi jebkurā gadījumā būs tieši saistīti arī ar izlūkošanas, pretizlūkošanas, operatīvās darbības pasākumu veikšanu vai valsts noslēpuma aizsardzību un līdz ar to nav piemērojama vispārīgā nelaimes gadījumu izmeklēšanas un uzskaites kārtība.Ņemot vērā minēto, ir sagatavoti jauni tikai uz valsts drošības iestādēm attiecināmi Ministru kabineta noteikumi par kārtību, kādā izmeklē un uzskaita nelaimes gadījumus, kuros cietušas valsts drošības iestāžu amatpersonas un darbinieki, lai nodrošinātu vienotu normatīvo regulējumu attiecībā uz valsts drošības iestādēm.Projekts nosaka:- nelaimes gadījumus, uz ko ir attiecināma nelaimes gadījumu izmeklēšana, kas notikuši ar nodarbināto;- nelaimes gadījuma izmeklēšanas procedūru;- nelaimes gadījumu reģistrēšanu un uzskaiti;- papildu prasības nelaimes gadījuma izmeklēšanai, ja cietušajam nodarbinātajam konstatētie veselības traucējumi ir smagi vai iestājusies nodarbinātā nāve;- ārvalstīs notikuša nelaimes gadījuma izmeklēšanu.1. Projekts paredz, ka piecu darba dienu laikā pēc nelaimes gadījuma vai pēc informācijas par nelaimes gadījumu saņemšanas valsts drošības iestādes vadītājs vai vadītāja vietnieks ar rīkojumu (pavēli) izveido nelaimes gadījuma izmeklēšanas komisiju (turpmāk – komisija) ne mazāk kā trīs locekļu sastāvā nelaimes gadījuma izmeklēšanai un dod uzdevumu izmeklēt notikušo nelaimes gadījumu. Komisija nelaimes gadījumu izmeklē un aktu par nelaimes gadījumu (turpmāk – akts) sastāda 30 darba dienu laikā pēc nelaimes gadījuma vai pēc informācijas par nelaimes gadījumu saņemšanas. 2. Projekts paredz, ka trīs darba dienu laikā valsts drošības iestāde, kurā cietušais nodarbinātais pilda dienesta vai veic darba pienākumus, pieprasa ārstniecības iestādes ārstējošā ārsta vai ārstniecības personas izziņu par nodarbinātā veselības traucējumu smaguma pakāpi atbilstoši normatīvajam regulējumam, kas nosaka vispārīgo kārtību nelaimes gadījumu darbā izmeklēšanai un uzskaitei, lai noteiktu, vai nodarbinātā darbspēju zaudējums vai nāve ir tiešā cēloņsakarībā ar nelaimes gadījumu un konkrētu darba vides riska faktoru ietekmi.3. Projekts paredz, ka, noformējot aktu, aktā apraksta nelaimes gadījuma apstākļus, izklāstot, kā noticis nelaimes gadījums, raksturojot darba vietu un lietoto aprīkojumu vai iekārtas, kā arī norāda nelaimes gadījuma cēloņus un traumēšanas faktorus atbilstoši normatīvajam regulējumam, kas nosaka vispārīgo kārtību nelaimes gadījumu darbā izmeklēšanai un uzskaitei, būtisku papildinformāciju, tai skaitā par iestādes darba aizsardzības sistēmas organizēšanu vai par izmeklēšanā atklātu darba aizsardzības prasību pārkāpumu, kas bijis tiešs cēlonis nelaimes gadījumam, norādot par šādu pārkāpumu atbildīgos nodarbinātos, norāda vai izmeklētais nelaimes gadījums ir vai nav darba vides faktoru rezultāts un šāda secinājuma pamatojumu. 4. Nelaimes gadījumus, par kuriem sastādīts akts, attiecīgā valsts drošības iestāde uzskaita un reģistrē nelaimes gadījumu darbā uzskaites žurnālā un pēc akta reģistrēšanas ar to un tam pievienotajiem materiāliem iepazīstina cietušo nodarbināto vai personu, kura pārstāv tā intereses. Aktu un izmeklēšanas materiālus valsts drošības iestāde glabā 75 gadus un pēc tam tos iznīcina.5. Projekts paredz, ka, ja cietušajam nodarbinātajam iestājušies smagi vai iespējami smagi veselības traucējumi vai iestājusies nodarbinātā nāve, nelaimes gadījuma izmeklēšanā ir piemērojamas papildu prasības, kas noteiktas Projekta IV. nodaļā.6. Ārvalstī notikušu nelaimes gadījumu izmeklē 60 darba dienu laikā un aktu sastāda ar valsts drošības iestādes vadītāja vai vadītāja vietnieka rīkojumu (pavēli) norīkots nodarbinātais, ievērojot cietušā nodarbinātā iesniegtos dokumentus un materiālus, kā arī citu valsts drošības iestāžu rīcībā esošo informāciju, kas saistīta ar notikušo nelaimes gadījumu. 7. Nepieciešams noteikt, ka Noteikumi stājas spēkā 2019. gada 1. janvārī, ņemot vērā, ka Projektā ietvertie grozījumi ir saistīti ar grozījumiem Valsts drošības iestāžu likumā un Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā, kas stāsies spēkā 2019. gada 1. janvārī. |
| 3. | Projekta izstrādē iesaistītās institūcijas | Iekšlietu ministrija, valsts drošības iestādes. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz valsts drošības iestādēm un to amatpersonām un darbiniekiem, savukārt plašāku institūciju vai personu loku neietekmē. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta noteikumu projekts “Grozījums Ministru kabineta 2009. gada 25. augusta noteikumos Nr. 950 “Nelaimes gadījumu darbā izmeklēšanas un uzskaites kārtība””. |
| 2. | Atbildīgā institūcija | Valsts drošības iestādes. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav plānota, jo projektā ietvertais tiesiskais regulējums sabiedrību kopumā neietekmēs. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts drošības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nebūs nepieciešama.Projekta izpilde tiks nodrošināta Iekšlietu ministrijas resoram piešķirto valsts budžeta līdzekļu un amata vietu ietvaros. |
| 3. | Cita informācija | Nav. |

Iekšlietu ministrs R. Kozlovskis

Vīza: valsts sekretārs D. Trofimovs

07.12.2018. 14:40

1341

67208949, juristi@dp.gov.lv